  Виталий Пронин Кема дыр ӵоже Удмуртиысь тросэз городъёс мурт синлэсь ватэмын вал, соин туризмез азинтон сярысь ӵем ӧм малпаськылэ. Нош али культура удысын ужасьёс та сюресэтӥ вамышъяны тыршо. Маин но кызьы гочатыны луэ туристъёсты? Пумиталоз Сарапул  Сарапулысь огез ресторан но гостиница.Ёросъёс азе Удмуртилэн Тӧроезлэсь ужзэ быдэсъясь Александр Бречалов ужпум пуктӥз: арлы быдэ ёросэ кысконо 10 миллион манет. Инвестициос, грантъёс пыр, но тужгес устоез амал - туризмез азинтон.- Удмуртиын туж чебер интыосмы. Котькыӵезэ городэз вера: Воткинскез, Ижкарез, Глазовез, Сарапулэз - котькудӥзлэн тунсыко историез. Удмуртия дась трос туристъёсты куноятыны, милям вань мае возьматыны, - шуиз Удмуртиысь Правительстволэн Тӧроезлэсь ужзэ быдэсъясь Виктор Савельев кылем арняе Сарапулын ортчем туризмлы сӥзем семинарын. Отчы вуылӥзы Туризмъя федерал агентстволэн кивалтӥсез Николай Королев, быдэс Приволжск федерал округысь туризмен вырисьёс. Валтӥсь темаос пӧлын - гостиницаосты кылдытон, туризмлы дышетон, куноосын кусып возён, вераськон сямъёсты умоятон.Жаляса верано, туризмез азинтыны шаерамы коньдон тырмыт уг висъяськы. Ярам коть, быдэсъяське туризмез азинтонъя федерал программа. Соя Сарапулысь «Кам ярдур» кластерлы 230 миллион манетлэсь уно висъямын вал.- «Кам ярдур» кластер кылдэм бере Сарапулэ туристъёсын судноос араз 100 пол вуылыны кутскизы, азьвыл 12 пол гинэ вал. Азьланяз Сарапул круизной судноосты пумитась карлы, Россиысь бизнесэз азинтӥсь интылы пӧрмыны кулэ, - вераз Николай Королев. - 2018-тӥ арозь, малпаськом, кластерез йылаз-пумаз вуттом, кутскем юртъёсты лэсьтыса быдтом. Но эн малпалэ, кластер уз азинскы ни шуыса. Азьланяз - выль федерал программа. Берлоез Брангуртысь фестиваль ортчиз 2015-тӥ арын.Та семинарын учкемын вал выль федерал программа, таиз чакламын 2025-тӥ арозь. Кыӵе сюрестӥ азьланяз вамыштоно Россиысь туризмлы? Кыӵе проектъёслы нырысь ик уксё висъяськоз? Кызьы пусйизы кивалтӥсьёс, азинтоно «Бадӟым Волга» ӧрез.- Азьланяз милям потэ выль федерал программае пыриськеммы. Дась ини «Воткинск - П. Чайковскийлэн дорез» проект, со пыртэмын Туризмъя федерал агентстволэн реестраз. Проектэз улонэ пыӵатонлы кулэ ог 200 миллион манет, - вераз шаерысьтымы культурая но туризмъя министрлэсь ужзэ быдэсъясь Владимир Соловьёв.Но федерал программая дась вуись коньдонэз ялан возьмаса улонэз ӧвӧл. Аслыд  но коньдон поттыны тыршоно.Кытын кӧлтод? Берло 3 арзэ Россие туристъёс тросгес но тросгес вуо, ма, россиянинъёс но «бакча берысьтызы» чеберлыкез адӟыны кутскизы. Али калык кыстӥське Байкал, Камчатка пала - отын адямиен исамтэ чебер интыос. Азинске этнотуризм но - калыклэн шутэтскемез но пӧртэм культураосын, гуртоослэн улонэнызы тодматскемез потэ. Паймод кадь: финъёс, эстонъёс удмурт гуртэ вуо ке, асьсэзыз, пе, ужатыны косо. Со сярысь паймыса верало Шаркан ёросысь мувыр вишуръёс, 2-тӥ арзэ ини соос гуртазы финъёсты пумитаны дасясько. Фин туристъёс Зар-Вишур гуртын.- Кылем арын ми соосын Пичи Пургала Т. Москвина но Брангуртысь песянайёс доры ветлӥмы, Воткинске П. Чайковскийлэн музеяз, Шарканэ Тол бабай доры пырамы. Куноосмы, гуртын тросгес ужаммы потэ, шуо. Ма соосты ужатод, вылды? Пӧраськыны дышетӥм, веник керттыны.  Соос ку перчаткиосын лыктэмын - пу, пе, пильылом. Туэ кемалыгес куриськизы, сотэк, пе, гуртын ужаса ум вуттэ, - вера Мувыр Вишурысь культурая юртлэн кивалтӥсез Ольга Широбокова.Гурт туризмез Удмуртиын азинтыны ӵапак киыз-пыдыз. «Лудорвай» ортчытъя «Гурт-fest» ужрад, кемалась тодмо ини Шаркан ёросысь «Быг-Быг» фестиваль. Быгые ветло на нимысьтыз туръя: Кам кузя Сарапулэ вуыса, Удмуртилэсь тунсыко интыоссэ котырто. ёросъёс калыкез гочатыны выро выжыкылысь но, улонысь но геройёсын: Грак - Яг бабушен, Шаркан - Тол бабаен, Эгра ёросысь Сундур - Лӧпшо Педунен. Но, оглом учконо ке, та выллем фестивальёс, интыос котькуд улосвылын вань, соос пӧлын яркыт пиштыны уггес пӧрмы. Но милям вань ӟеч ӵыжы-выжыосмы - фин-угор калыкъёс, таос ик ӵемгес шаерамы кунояськыны мылкыд каро.Кулэ бадӟым бренд, быдэс дунне тыр чузъяськыны быгатӥсь бренд. Со милям вань - Брангуртысь песянайёс. Тодӥськом, юромо таос доры Япониысь но, Франциысь но адямиос вуыло. Кылем толэзе соос доры кожаз Александр Бречалов. Огез песянай, Галина Конева, Брангуртын калыккуспо фестивалез ортчытон понна юрттэт куриз. Александр Владимирович соглаш луиз, вераз: та фестиваль шаерысьтымы огез яркытэз ужрад луыны быгатоз, али малпаны кулэ солэсь туссэ, нимзэ, ортчытон дырзэ. Жак нимо француз (бурысез) Эгра ёросысь сэпъёслы возьматӥз, кызьы пу вандоно.Вератэк уг луы Эгра ёросысь сэпъёс сярысь. Таосыз дасьсэ возьмаса уг уло, коньдон асьсэос утчало. Грантъёсын, проектъёсын ужаны соосты дышетӥз проектъёсын вырись Александр Юминов.- Нырысьсэ татчы лыктыкум, мон адӟи чебер нюксэс, шуи, тае утялтыса чебер шутэтскон интылы пӧрмытыны луэ. Кӧня ке дыр ортчыса, лыктӥ но пайми: отын сылэ ӝӧк, котырыз утялтэмын. Верам кылэз соос уг вунэто. Котькуд лыктэмелы быдэ мон татысь мае ке выльзэ адӟисько, тодӥсько: сэпъёслы верад-дэмлад ке, соос лэсьтозы, - вера Александр Юминов.Озьы бырем гуртъёслы музей лэсьтыны соос утӥзы 2 миллион манет. Али утӥзы 700 сюрс манет - таиз горд сюен выронъя мастерской усьтыны. Гуртоос уженызы возьмато: номыр вормонтэмез ӧвӧл, мылкыд гинэ мед луоз. Со сяна, дышетскем но! Зэм, вань на эшшо одӥг ужпум - куноосты кӧлтон-сюдон. Уго гуртъёсын ӧвӧл кунокуаос, ӧжыт столовойёс. Сыџе сюлмаськонзы вань  Шаркан ёросысь быгыослэн но - гурт калык куноосты кӧлтэ-сюдэ ас дораз.Туризм шаерамы азинскыны кутске гинэ ай: малпасько, ог-огзылэсь адӟем карыса, мукет гуртъёс но турмаршрутъёс кылдытозы - уго туристъёс ваё уксё. Али ёросъёсын ужало 160 маршрутъёс. ӝыны ар куспын шаерамы вуылӥзы ни 260 сюрс мында куноос.Мария Векшина Туспуктэмъёс "Удмурт дунне" газетлэн песьтэрысьтыз кутэмын   